Pa wat seun doodskiet, wil pleit op strafbare manslagSibusiso Tshabalala in die hof (7 Junie 2018). Foto: ANA Sibusiso Emmanuel Tshabalala, die pa wat sy 16-jarige seun, Luyanda, buite sy skool in Ennerdale, suid van Johannesburg doodgeskiet het, sal waarskynlik van strafbare manslag aangekla word. Tshabalala het Dinsdag weer in die Lenasia-landdroshof verskyn. Chewe Machaka, vir die verdediging, het vertoë gelewer vir die saak om by die Lenasia-landdroshof aangehoor te word en het versoek dat dit tot 6 November uitgestel word vir ŉ pleit- en vonnisooreenkoms. Tshabalala staan tans tereg op ŉ aanklag van moord nadat hy sy seun op 5 Junie op die perseel van die Norman Secondary School doodgeskiet het. “Ons sal vertoë lewer vir ŉ mindere aanklag. Ons sal pleit op strafbare manslag. Ons hoop die staat sal instem vir ŉ pleit op ŉ mindere aanklag,” het Machaka tydens die hofverrigtinge gesê. Tshabalala voer aan hy het sy seun per ongeluk doodgeskiet nadat hy in sy motor aan die slaap geraak het terwyl hy vir sy seun gewag het om klaar te maak met nauurse klasse. Luyanda het skielik aan die venster geklop; Tshabalala sê hy het gedink dit is ŉ kaper en het instinktief geskiet. “Die direkteur van nasionale vervolging (DOV) het ingestem hierdie saak sal nie in die hooggeregshof gefinaliseer word nie,” het landdros Maggie van der Merwe gesê. Die saak sal op 6 November hervat word. “As alles goed gaan, sal ons moontlik dan alles kan finaliseer,” het sy gesê.